Beri kerjasama, jangan cabar petugas barisan hadapan
KUALA LUMPUR: Kongres Kesatuan
Pekerja-Pekerja Di dalam Perkhidmatan Awam (CUEPACS)
meminta masyarakat memberikan kerjasama kepada semua petugas barisan hadapan
kerajaan dan tidak membuat provokasi mahupun mencabar dalam usaha menyekat
penularan wabak COVID-19. Presidennya Adnan Mat
dalam satu kenyataan semalam berkata pihaknya menerima aduan masih
terdapat segelintir pihak yang ingkar arahan semasa Perintah Kawalan Pergerakan
(PKP).   “Janganlah kita sengaja
mencabar kesabaran petugas barisan hadapan. Kurangkan provokasi seolah-olah
mahu melanggar undang-undang dan mencabar kesabaran petugas barisan hadapan.
Ramai juga yang didapati mengeluarkan kata-kata jelek kepada anggota penguat
kuasa yang bertugas. “Malah ada yang membuat
hantaran mencabar pihak berkuasa di media sosial hanya kerana tidak puas hati
dengan tindakan anggota penguat kuasa yang menjalankan tugas dengan penuh
tanggungjawab,” katanya. Beliau berkata sebagai rakyat tidak
kira pangkat, kedudukan atau status mereka perlu memberi kerjasama yang
baik dan berlapang dada terhadap anggota penguat kuasa (supaya mereka
boleh) menjalankan tugas sebaiknya. Beliau berkata rakyat perlu tahu
bahawa petugas kerajaan di barisan hadapan seperti polis dan tentera bertugas
24 jam secara giliran untuk memastikan keadaan negara terkawal. Sementara itu, CUEPACS,
katanya berharap setiap ketua jabatan yang terlibat membuat pertimbangan
sewajarnya sebelum meletakkan kesalahan di bahu penjawat awam semata-mata. “Elakkan daripada mengeluarkan
kenyataan atau mengambil tindakan yang boleh melunturkan motivasi kerja pejawat
awam,” katanya. Beliau berkata sokongan ketua
jabatan amat diperlukan dalam situasi penjawat awam yang berhadapan tekanan
kerja tinggi ketika ini.– Bernama 
See author's posts
